ZAPISNIK

s 1. (konstituirajuće) sjednice Upravnog vijeća Dvora Trakošćan održane dana 16.09.2024. u Upravi Dvora Trakošćan s početkom u 11,05 sati.

Prisutni: dr.sc. Vesna Pascuttini Juraga, predsjednica

Andreja Srednoselec, zamjenica predsjednice

dr.sc. Iris Biškupić Bašić, članica

Jurica Sabol, član

Ivan Mravlinčić, član

dr.sc. Goranka Horjan, ravnateljica

Tanja Ferčec, voditeljica računovodstva

Sjednicu je otvorila ravnateljica Dvora Trakošćan dr.sc. Goranka Horjan i predložila sljedeći

D N E V N I R E D

|  |  |
| --- | --- |
| 1. | Obavijest o imenovanju i izboru članova Upravnog vijeća |
| 2. | Izbor predsjednika/ce i zamjenika/ce Upravnog vijeća |
| 3. | Donošenje Poslovnika o radu Upravnog vijeća |
| 4. | Donošenje Odluke o iznosu naknade troškova za rad u Upravnom vijeću Dvora Trakošćan |
| 5. | Donošenje Odluke o usvajanju I. izmjena i dopuna Financijskog plana Dvora Trakošćan za 2024. godinu |
| 6. | Donošenje Odluke o usvajanju V. izmjena i dopuna Plana nabave Dvora Trakošćan za 2024. godinu |
| 7. | Informacija o sklapanju ugovora za sanaciju i građevinske zahvate na stazama, klizištima i odvodnji |
| 8. | Donošenje Odluke o davanju suglasnosti za pokretanje postupka nabave i sklapanje ugovora za radove uređenja pješačke staze do kapelice Sv. Križa u perivoju dvorca Trakošćan |
| 9. | Informacija o izmjenama Pravilnika o unutarnjem ustrojstvu i načinu rada Muzeja Dvor Trakošćan zbog usklađenja s Uredbom o nazivima radnih mjesta, uvjetima za raspored i koeficijentima za obračun plaće u javnim službama |
| 10. | Informacija o novom Cjeniku usluga Dvora Trakošćan |
| 11. | Ostala pitanja |

Ravnateljica je zamolila članove Upravnog vijeća da glasaju o usvajanju predloženog dnevnog reda te ga je Upravno vijeće jednoglasno usvojilo.

Ad 1.) Obavijest o imenovanju i izboru članova Upravnog vijeća

Ravnateljica je izvijestila članove Upravnog vijeća o zakonskim odredbama koje reguliraju Upravna vijeća muzeja. Prema Zakonu o muzejima, Upravno vijeće može imati pet ili sedam članova, od kojih većinu imenuje osnivač iz redova istaknutih kulturnih, javnih, znanstvenih djelatnika, pravnih, ekonomskih i financijskih stručnjaka, jednoga bira stručno vijeće, a ako ono nije osnovano, stručni muzejski djelatnici iz svojih redova, te jednoga člana biraju svi radnici sukladno zakonu kojim se uređuju radni odnosi.

1. Ministarstvo kulture i medija je kao osnivač dana 24.06.2024. donijelo Odluku o imenovanju članova Upravnog vijeća Muzeja Dvor Trakošćan (Klasa: 611-05/24-01/0068, Urbroj: 532-02-01/1-24-02), prema kojoj se imenuju sljedeći članovi:

- dr. sc. Vesna Pascuttini Juraga

- dr. sc. Iris Biškupić Bašić

- Jurica Sabol.

1. Stručno vijeće Dvora Trakošćan je na 14. sjednici održanoj 08.08.2024. za predstavnicu u Upravnom vijeću jednoglasno izabralo Andreju Srednoselec, kustosicu Dvora Trakošćan.
2. Svi radnici Dvora Trakošćan su na slobodnim i neposrednim izborima, tajnim glasovanjem, u postupku propisanim Zakonom o radu za predstavnika u Upravnom vijeću izabrali Ivana Mravlinčića, sindikalnog povjerenika Dvora Trakošćan.

Mandat članova Upravnog vijeća traje četiri godine. Ravnateljica je čestitala svim imenovanim i izabranim članovima, poželjela im uspješan rad i izrazila nadu u uspješnu suradnju na korist našeg muzeja.

Zaključak: Članovi Upravnog vijeća Dvora Trakošćan su:

- dr.sc. Vesna Pascuttini Juraga

- dr.sc. Iris Biškupić Bašić

- Jurica Sabol

- Andreja Srednoselec

- Ivan Mravlinčić.

Ad 2.) Izbor predsjednika/ce i zamjenika/ce Upravnog vijeća

Ravnateljica je konstatirala kako je potrebno izabrati predsjednika/cu te zamjenika/cu predsjednika/ce Upravnog vijeća. Predloženo je da predsjednica vijeća bude dr.sc. Vesna Pascuttini Juraga, a zamjenica predsjednice Andreja Srednoselec s obzirom da su obnašale te funkcije u prijašnjem mandatu. Nakon provedenog javnog glasanja, obje su jednoglasno izabrane te su zahvalile ostalim članovima vijeća na ukazanom povjerenju.

Zaključak: Predsjednica Upravnog vijeća Dvora Trakošćan je dr.sc. Vesna Pascuttini

Juraga, a zamjenica predsjednice Andreja Srednoselec.

Ad 3.) Donošenje Poslovnika o radu Upravnog vijeća

Ravnateljica je članovima Upravnog vijeća predstavila Poslovnik o radu Upravnog vijeća te je detaljnije pojasnila moguće formate održavanja sjednica. To su:

1. sjednica uživo (svi članovi su prisutni uživo na sjednici)
2. hibridna sjednica (dio članova je prisutan elektronski putem jedne od platformi)
3. e-sjednica (svi članovi su prisutni elektronski putem jedne od platformi).

Također je naglasila da hitna očitovanja elektronskom poštom nisu zasebna sjednica Upravnog vijeća i zapisnički se unose u sljedeću sjednicu.

Zaključak: Upravno vijeće je jednoglasno donijelo Poslovnik o radu Upravnog vijeća.

Ad 4.) Donošenje Odluke o iznosu naknade troškova za rad u Upravnom vijeću Dvora

Trakošćan

Ravnateljica je obavijestila članove Upravnog vijeća o potrebi donošenja odluke o iznosu naknade troškova za rad u Upravnom vijeću, uzimajući u obzir kompleksnost ustanove. Nakon kraće rasprave, donesena je Odluka sa sljedećim sadržajem:

„Članak 1.

Članovi Upravnog vijeća Dvora Trakošćan imaju pravo na naknadu troškova za rad u Upravnom vijeću u iznosu od 65,00 EUR po sjednici.

Predsjednica Upravnog vijeća ima pravo na naknadu troškova za rad u Upravnom vijeću u iznosu od 100,00 EUR po sjednici.

Dodatno, iznos naknade uvećat se za troškove korištenja privatnog automobila za službene svrhe članovima koji na sjednice dolaze privatnim automobilom u visini neoporezivog iznosa prema poreznim propisima po prijeđenom kilometru koji se primjenjuje za zaposlenike te ostale troškove koji se odnose na cestarinu, tunelarinu i slično prema priloženim računima.

Članak 2.

Iznosi naknada članovima i predsjednici Upravnog vijeća utvrđuju se u neto iznosu te podliježu obvezi obračuna svih doprinosa i poreza sukladno Zakonu o porezu na dohodak.

Naknada članovima i predsjednici Upravnog vijeća isplaćuje se na tekući/žiro račun primatelja naknade u roku od deset dana od dana održavanja sjednice.

Članak 3.

Sukladno članku 14., stavku 3. Poslovnika o radu Upravnog vijeća, Klasa: 007-01/24-01/7, Urbroj: 2186-13-2-02-24-1 od 16.09.2024. godine očitovanje elektronskom poštom nije zasebna sjednica Upravnog vijeća već će se zapisnički uvesti u slijedeću sjednicu pa se za isto neće isplaćivati naknada iz članka 1. ove Odluke.

Članak 4.

Ova Odluka stupa na snagu prvi dan od donošenja i objave na oglasnoj ploči, a primjenjuje se od 1. konstituirajuće sjednice Upravnog vijeća Dvora Trakošćan održane 16.09.2024. godine. Danom stupanja na snagu ove Odluke prestaje važiti Odluka o iznosu naknade troškova za rad u Upravnom vijeću Dvora Trakošćan, Klasa: 007-01/24-01/5, Urbroj: 2186-13-2-02-24-13 od 02.07.2024. godine.“

Zaključak: Upravno vijeće je jednoglasno donijelo Odluku o iznosu troškova za rad u

Upravnom vijeću Dvora Trakošćan.

Ad 5.) Donošenje Odluke o usvajanju I. izmjena i dopuna Financijskog plana Dvora

Trakošćan za 2024. godinu

Voditeljica računovodstva Tanja Ferčec je članovima Upravnog vijeća detaljno izložila I. izmjene i dopune Financijskog plana Dvora Trakošćan za 2024. godinu sa sljedećim financijskim pokazateljima:

|  |  |  |  |  |
| --- | --- | --- | --- | --- |
| PRIHODI | IZVORNI PLAN 2024. | TEKUĆI PLAN  2024. | OSTVARENJE/  IZVRŠENJE  01.-08.2024. | INDEKS IZVRŠENJA  01.-08.2024. |
| Iz proračuna | 1.261.312,00 | 1.218.869,00 | - 42.443,00 | 96,64% |
| Vlastiti prihodi | 86.000,00 | 115.000,00 | 29.000,00 | 133,72% |
| Ostali prihodi za posebne namjene | 309.020,00 | 352.017,00 | 42.997,00 | 113,91% |
| Ostale pomoći i darovnice | 15.900,00 | 104.135,00 | 88.235,00 | 654,94% |
| UKUPNO PRIHODI | 1.672.232,00 | 1.790.021,00 | 117.789,00 | 107,04% |

|  |  |  |  |  |
| --- | --- | --- | --- | --- |
| RASHODI | IZVORNI PLAN 2024. | TEKUĆI PLAN  2024. | OSTVARENJE/  IZVRŠENJE  01.-08.2024. | INDEKS IZVRŠENJA  01.-08.2024. |
| Iz proračuna | 1.261.312,00 | 1.218.869,00 | - 42.443,00 | 96,64 % |
| Vlastiti prihodi | 176.975,33 | 240.509,00 | 63.533,67 | 135,90 % |
| Ostali prihodi za posebne namjene | 451.480,67 | 545.217,00 | 93.736,33 | 120,76 % |
| Ostale pomoći i darovnice | 11.495,00 | 89.768,00 | 78.273,00 | 780,93 % |
| UKUPNO PRIHODI | 1.901.263,00 | 2.094.363,00 | 193.100,00 | 110,16 % |

Zaključak: Upravno vijeće je jednoglasno donijelo Odluku o usvajanju I. izmjena i

dopuna Financijskog plana Dvora Trakošćan za 2024. godinu.

Ad 6.) Donošenje Odluke o usvajanju V. izmjena i dopuna Plana nabave Dvora

Trakošćan za 2024. godinu

Ravnateljica je članovima Upravnog vijeća izložila V. izmjene i dopune Plana nabave Dvora Trakošćan za 2024. godinu koje prate rebalans financijskog plana. U odnosu na IV. izmjene i dopune Plana nabave Dvora Trakošćan za 2024. godinu jedan je predmet nabave brisan, a tri su predmeta nabave dodana.

Brisan je predmet nabave izrade projektne dokumentacije za osuvremenjivanje postava.

Dodani su sljedeći predmeti nabave:

* radovi uređenja pješačke staze do kapelice Sv. Križa u perivoju dvorca Trakošćan
* usluge reprogramiranja postojećeg sustava za naplatu
* usluge izmicanja i zaštite namještaja u pomoćnoj zgradi Dvora Trakošćan.

Zaključak: Upravno vijeće je jednoglasno donijelo Odluku o usvajanju V. izmjena i

dopuna Plana nabave za 2024. godinu.

Ad 7.) Informacija o sklapanju ugovora za sanaciju i građevinske zahvate na stazama,

klizištima i odvodnji

Ravnateljica je obavijestila članove Upravnog vijeća da je za radove sanacije i građevinskih zahvata na stazama, klizištima i odvodnji kroz perivoj sklopljen ugovor s tvrtkom „TARAC“ građevinarstvo, prijevoz i trgovina iz Bedekovčine. Za uslugu stručnog nadzora angažiran je Matija Orešković (MAORING d.o.o. iz Varaždina), a uvođenje u posao će se održati 16.09.2024.

Zaključak: Upravno vijeće je obaviješteno o projektu radova na sanaciji i uređenju

pješačkih staza do dvorca.

Ad 8.) Donošenje Odluke o davanju suglasnosti za pokretanje postupka nabave i

sklapanje ugovora za radove uređenja pješačke staze do kapelice Sv. Križa

u perivoju dvorca Trakošćan

Ravnateljica je obavijestila članove Upravnog vijeća da, umjesto jednostavne nabave, treba provesti postupak javne nabave za projekt uređenja pješačke staze do kapelice Sv. Križa te da je sukladno odredbama Statuta Muzeja Dvor Trakošćan potrebno dati suglasnost. Nakon kraće rasprave donesena je Odluka sa sljedećim sadržajem:

„Članak 1.

Ova Suglasnost daje se za pokretanje postupka javne nabave te sklapanje ugovora temeljem provedenog postupka za nabavu radova uređenja pješačke staze do kapelice Sv. Križa u perivoju dvorca Trakošćan, evidencijski broj nabave JN-50/2024.

Članak 2.

Sukladno Planu nabave za 2024. te njegovim V. izmjenama i dopunama, procijenjena vrijednost nabave iz članka 1. ove Suglasnosti biti će upisana na iznos koji može ući u elektronički oglasnik javne nabave, ali muzej smatra da će iznositi 55.000,00 bez PDV-a.

Članak 3.

Prema procijenjenoj vrijednosti iz članka 2. ove Suglasnosti cijena nabavljenih radova će prelaziti vrijednost od 13.270,00 eura pa se, sukladno članku 30. Statuta Muzeja Dvor Trakošćan, Klasa: 011-01/23-01/2, Urbroj: 2186-13-2-02-23-1 od 02.11.2023. godine, daje suglasnost ravnateljici Muzeja za provođenje postupaka nabave i sklapanje ugovora.

Prema procijenjenoj vrijednosti iz članka 2. ove Suglasnosti cijena nabavljenih radova će prelaziti vrijednost od 39.810,00 eura te će se zatražiti i suglasnost Osnivača za pokretanje postupka javne nabave, sve sukladno člancima 15. i 30. Statuta Muzeja Dvor Trakošćan.

Članak 4.

Na temelju V. izmjena i dopuna plana nabave za 2024. godinu od 16.09.2024. godine povlači se suglasnost za pokretanje postupka javne nabave i sklapanje ugovora temeljem provedenog postupka pod nazivom Izrada projektne dokumentacije za osuvremenjivanje postava, evidencijski broj nabave MV-2/2024, procijenjene vrijednosti 116.820,00 eura, izdana na 25. sjednici Upravnog vijeća Dvora Trakošćan održanoj 20.12.2023. godine, jer nabava neće biti realizirana.

Članak 5.

Ova Suglasnost stupa na snagu prvi dan od donošenja.“

Zaključak: Upravno vijeće je jednoglasno donijelo Odluku o davanju suglasnosti za

pokretanje postupka nabave i sklapanje ugovora za radove uređenja

pješačke staze do kapelice Sv. Križa u perivoju dvorca Trakošćan.

Ad 9.) Informacija o izmjenama Pravilnika o unutarnjem ustrojstvu i načinu rada

Muzeja Dvor Trakošćan zbog usklađenja s Uredbom o nazivima radnih mjesta,

uvjetima za raspored i koeficijentima za obračun plaće u javnim službama

Ravnateljica je obavijestila članove Upravnog vijeća da je na 28. sjednici održanoj 19.03.2024. donesena Odluka o usvajanju Prijedloga Pravilnika o I. izmjeni Pravilnika o unutarnjem ustrojstvu i načinu rada Muzeja Dvor Trakošćan. Prijedlog je nakon toga poslan u Ministarstvo kulture i medija na prethodnu suglasnost, a izmjene su rađene zbog usklađenja s Uredbom o nazivima radnih mjesta, uvjetima za raspored i koeficijentima za obračun plaće u javnim službama (NN 22/24).

Nakon sastanka ravnatelja muzeja i predstavnika Ministarstva kulture i medija koji je održan početkom rujna ministarstvu je, prema njihovim smjernicama, 11.09.2024. dostavljen novi tekst Pravilnika prema kojem su u muzeju organizirana dva odjela razvrstana na manje ustrojstvene jedinice:

1. Odjel stručno-muzeoloških poslova

- Zbirke i zaštita muzejske građe i dokumentacije

- Razvoj publike

1. Odjel općih poslova

- Odsjek računovodstva, financija i EU projekata

- Odsjek održavanja

- Pododsjek Održavanja okoliša

- Pododsjek Održavanja zgrada i opreme

Na taj je tekst ministarstvo 11.09.2024. dalo prethodnu suglasnost Klasa: 611-03/05/24-01/0098, Urbroj: 532-02-03-01/1-21-3.

Zaključak: Upravno vijeće je jednoglasno donijelo Pravilnik o I. izmjeni Pravilnika o

unutarnjem ustrojstvu i načinu rada Muzeja Dvor Trakošćan po prethodnoj

suglasnosti Ministarstva kulture i medija.

Ad 10.) Informacija o novom Cjeniku usluga Dvora Trakošćan

Ravnateljica je članove Upravnog vijeća upoznala s novim Cjenikom usluga Dvora Trakošćan koji će se primjenjivati od 01.01.2025. Budući da su završeni radovi na izmuljivanju Trakošćanskog jezera opet će se krenuti s naplatom ulaznica u park. Uvedene su neke nove kategorije ulaznica, poput obiteljskih te ulaznice za mlađe od 26 i starije od 65 godina. Također, lokalni stanovnici s područja Općine Bednja imati će mogućnost da uz iskaznicu Prijatelja muzeja ostvare besplatan ulaz. Cjenik uz ove osnovne sadrži i niz dodatnih usluga, poput fotografiranja, vjenčanja te raznih mogućnosti najma prostora.

Zaključak: Upravno vijeće je obaviješteno o novom Cjeniku usluga Dvora Trakošćan

koji će biti u primjeni od 01.01.2025.

Ad 11.) Ostala pitanja

Pod točkom Ostala pitanja nije bilo rasprave.

Sjednica je završila s radom u 12.10 sati.

Klasa: 007-01/24-01/9

Urbroj: 2186-13-2-02-24-2

U Trakošćanu, 10.12.2024.

Zapisničar: Predsjednica Upravnog vijeća:

Andreja Srednoselec dr.sc. Vesna Pascuttini Juraga

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_